次韻黎師侯登王叔武文昌閣看雪
作者：許及之
朝代：宋

paragraphs: 春雪如過客，所止留莫住。
但見空中馳，機心逐鷗鷺。
度臘凜餘寒，同雲忽朝聚。
乍看鮫泣珠，漸覺柳飄絮。
少焉有矜色，瓊枝鬭玉樹。
登臨須勝流，著我覺形汙。
北山鮮明姿，愛客急修具。
坐間兩荆州，翛然隠風度。
更著老彌明，清談屋瓴注。
客醉主亦歡，主醉客即去。
剝啄鳳沼來，忽得石鼎句。
便可當畫圖，却將醒眼覷。